સૈયદ અબ્દુલ રહીમ શિક્ષક હતા અને હૈદરાબાદ સિટી પોલીસ ટીમના કોચ તરીકે નોકરી પણ કરતા હતા. આંધ્રપ્રદેશની ટીમને સંતોષ ટ્રોફીમાં અપાવેલા વિજય પછી તેમને હિન્દુસ્તાની ટીમના કોચ બનાવાયેલા અને તેમના આગમન પછી હિન્દુસ્તાની ટીમ અવ્વલ સ્થાને પહોંચી હતી. રહીમ ટિપિકલ માસ્તર હતા અને ખેલાડીઓને શિસ્તમાં રાખવાની એક પણ તક જતી કરતા નહીં. મેબલોર્ન ઓલિમ્પિકમાં ઓસ્ટ્રેલિયાને 4-2થી હિન્દુસ્તાની ટીમે હરાવ્યું તેમાં નેવિલની ડ્રીફ્ટ કરામત ઉપરાંત રહીમની 4-2-4ની સ્ટ્રેટેજી પણ કારણભૂત મનાય છે. એવું કહેવાય છે કે રહીમે શરૂ કરેલી આ સ્ટ્રેટેજી તે પછી બ્રાઝિલે અપનાવી હતી અને પેલેની ટીમે આ થકી જ પૂરી દુનિયાને હંફાવી હતી. રહીમે 1951માં દિલ્હી અને 1962માં જકાર્તામાં રમાયેલી એશિયન ગેમ્સમાં હિન્દુસ્તાનને ચેમ્પિયન બનાવ્યું હતું અને આ દરમિયાન ખેલાયેલી મેચોમાં થાઈલેન્ડને 4-1, જાપાનને 2-0 અને સાઉથ વિયેતનામને 3-2થી હરાવ્યું હતું.